钦定古今图书集成/明伦汇编/交谊典/第054卷 > 《越州秋日宴山亭序》前人
## 钦定古今图书集成/明伦汇编/交谊典/第054卷 > 《越州秋日宴山亭序》前人

昔王子敬琅琊之名士，常怀习氏之园；阮嗣宗陈留
之俊人，直至山阳之坐。岂非琴樽远契，必兆朕于佳
辰；风月高情，每留连于胜地。是以东山可望，林泉生
谢客之文；南国多才，江山助屈平之气。况乎扬子云
之故地，岩壑依然；宓子贱之芳猷，弦歌在属。红兰翠
菊，俯映沙亭；黛柏苍松，深环玉砌。参差夕树，烟侵橘
柚之园；的历秋荷，月照芙蓉之水。既而星回汉转，露
下风高，银烛掩花，瑶觞抒兴。一时仙驭，方深摈俗之
怀；五际飞文，群动缘情之作。人分一字，四韵成篇。